‘Dros-verkragting’: Beskuldigde 14de op hospitaalwaglysDie beskuldigde in die sogenaamde “Dros-verkragtingsaak” in die hof. Foto: Mia Spies/eNuus Die 20-jarige man wat tereg staan vir die beweerde verkragting van ŉ sewejarige dogtertjie in ŉ Dros-restaurant in Pretoria, het Woensdag vlugtig weer in die landdroshof verskyn. Tydens die beskuldigde se vorige verskyning is daar gelas dat hy in die Weskoppies- psigiatriese hospitaal opgeneem moet word vir sielkundige waarneming. Die hof het Woensdag gehoor ŉ bed in die hospitaal is steeds nie beskikbaar nie en die beskuldigde is nou 14de op die waglys. Die staatsaanklaer het die hof daarna versoek om die saak uit te stel aangesien daar op ŉ bed gewag word. Die beskuldigde het soos by sy vorige verskynings met sy kop geboë in die beskuldigdebank gestaan en vandag voortdurend sy oë gevryf en gesnuif. Betogers buite die hof (28 November 2018). Foto: Mia Spies/eNuus Agter hom het verskeie verteenwoordigers van politieke partye, burgerlike organisasies en aktiviste, asook talle verslaggewers die hofbanke volgepak. Die saak is tot 15 Januarie uitgestel. Die staat beweer die beskuldigde het in September vanjaar die slagoffer in die Dros-restaurant agtervolg toe sy toilet toe gegaan het en haar daar verkrag. Die dogtertjie se ma het hom na bewering op heterdaad betrap toe sy na haar kind gaan soek het. Die beskuldigde staan tereg op aanklagte van verkragting, dwelmbesit, aanranding met die doel om ernstig te beseer en intimidasie. Hy het nog nie op die aanklagte teen hom gepleit nie. Lees alle vorige berigte oor die Dros-verkragtingsaak op Maroela Media.